MEGÁLLAPODÁS
állami vagyonba tartozó vagyontárgy ingyenes önkormányzati tulajdonba adásáról

amely létrejött:
egyrészről a Magyar Állam képviseletében az állami vagyonról szóló 2007. évi CVI. törvény (a továbbiakban: Vtv.) 17. § (1) bekezdésének e) pontja alapján eljáró Magyar Nemzeti Vagyonkezelő Zrt. (székhelye: 1133 Budapest, Pozsonyi út 56. szám, adószáma: 14077340-2-44. cégjegyzékszáma: 01-10-045784, statisztikai számjele: 14077340-6420-114-01; képviseli: dr. Molnár Zoltán önálló cégjegyzésre jogosult általános vezérigazgató-helyettes), mint tulajdonba adó (a továbbiakban: MNV Zrt.),
másrészről Budapest Főváros Önkormányzata (székhely: 1052 Budapest, Városház u. 9-11., törzsszám: 735638, adószám: 15735636-2-41, statisztikai számjel: 15735636-8411-321-01; képviseli: Tarlós István főpolgármester), mint tulajdonba vevő, (a továbbiakban: Önkormányzat),
továbbá a Honvédelmi Minisztérium (székhely: 1055, Budapest Balaton u. 7.-11. adószám: 15701051-1-51; statisztikai számjel: 15701051-8422-311-01; törzskönyvi nyilvántartási szám: 255/292) képviseli: dr. Steigler József ezredes, mint vagyonkezelő (a továbbiakban: Vagyonkezelő),– a továbbiakban együttesen: Szerződő Felek – között az alulírott helyen és napon az alábbiak szerint:

I. Előzmények

I.1.) A Vtv. 3. § (1) bekezdése értelmében az állami vagyon feletti tulajdonosi jogok és kötelezettségek összességét – ha törvény eltérően nem rendelkezik – az állami vagyon felügyeletéért felelős miniszter gyakorolja, aki e feladatát – többek között – az MNV Zrt. útján látja el. A Vtv. 33. §-ának (1) bekezdése szerint állami vagyon tulajdonjogának átruházására – ha törvény eltérően nem rendelkezik – kizárólag az MNV Zrt. jogosult. A Vtv. 36. § (2) bekezdés c) pontja alapján az állami vagyon tulajdonjoga helyi önkormányzat javára ingyenesen átruházható törvényben vagy törvény felhatalmazása alapján kiadott jogszabályban foglalt feladatai elősegítése érdekében.
I.2.) A Vtv. 36. § (6) bekezdésének felhatalmazása alapján az MNV Zrt. Igazgatósága a 550/2011. (XII. 05.) számú határozatában (a továbbiakban: IG határozat) az Önkormányzat által benyújtott, ingyenes tulajdonba adásra irányuló kérelem alapján a jelen megállapodás tárgyát képező, a II. pontban részletezett vagyonelem térítésmentes önkormányzati tulajdonba adásáról döntött. Jelen megállapodás megkötésére az IG határozat 3.) pontjában foglalt felhatalmazás alapján kerül sor. A Fővárosi Közgyűlés által hozott, az ingyenes tulajdonba adás kezdeményezéséről szóló 2700/2011. (IX. 21.) számú határozat (kivonat) másolata a jelen megállapodás 1. számú elválaszthatatlan mellékletét képezi.
I.3.) Szerződő Felek rögzítik, hogy jelen megállapodás szerinti tulajdonba adásra a helyi önkormányzatokról szóló 1990. évi LXV. törvény (a továbbiakban: Ötv.) 8. §-ban meghatározott feladatok végrehajtásához a képességek és készségek javítása érdekében kerül sor.

II. A megállapodás tárgya

II.1.) Szerződő Felek megállapodnak, hogy jelen megállapodás tárgyát a Magyar Állam tulajdonába és Vagyonkezelő vagyonkezelésébe tartozó, 453134114007 HETK azonosítójú, HR 01-89 egyedi azonosítójú, UAZ-469 típusú terepjáró gépkocsi összesen 100.000 Ft bruttó forgalmi értékű ingó vagyonelem- (továbbiakban: Ingóság) ingyenes önkormányzati tulajdonba adása képezi.
II. 2.) Az Ingóság per-, teher- és igénymentes.

III.  Az Ingóság átadása

III.1.) Az MNV Zrt. kijelenti, hogy a Vagyonkezelő birtokában lévő Ingóság tulajdonjogát jelen megállapodás hatálybalépésével egyidejűleg ingyenesen átruházza az Önkormányzat részére, az Önkormányzat pedig azt a jelen megállapodás hatálybalépésével egyidejűleg elfogadja. 
III.2.) Az Önkormányzat kijelenti, hogy az Ingóságot a jelen megállapodás I.3.) pontjában foglaltaknak megfelelően kívánja használni.
III.3.) Az Önkormányzat tudomásul veszi, hogy az Ingóság tulajdonba vételével, valamint a birtokbaadással kapcsolatos összes költség az Önkormányzatot terheli.
Szerződő felek tudomással bírnak „a közúti közlekedési nyilvántartásba bejegyzett jármű tulajdonjogának, illetve üzembentartó személyének változását igazoló teljes bizonyító erejű magánokiratnak a közlekedési igazgatási eljárásban történő felhasználhatóságához szükséges kötelező tartalmi elemekről” szóló 304/2009. (XII.22.) Korm. rendeletben előírt bejelentési kötelezettségnek, melynek a tulajdonjog változástól számított 5 munkanapon belül eleget tesznek. Szerződő felek az előzőekben nevezett jogszabály 3.§ h) pontja értelmében nyilatkoznak arról, hogy ismerik a bejelentés nyilvántartásba történő bejegyzéséhez fűződő joghatásokat, valamint a bejelentés esetleges elmaradásából vagy késedelmes teljesítéséből származó jogkövetkezményeket.
III.4.) Az Ingóság birtokba adása az Önkormányzat és a Vagyonkezelő részvételével, átadási-átvételi jegyzőkönyv felvételével történik a jelen megállapodás hatályba lépésétől számított 30 napon belül, előre egyeztetett időpontban. A birtokbaadásról szóló jegyzőkönyv egy eredeti példányát Vagyonkezelő a jegyzőkönyv keltétől számított 10 munkanapon belül megküldi az MNV Zrt. részére.
III.5.) Az Önkormányzat tudomásul veszi, hogy az Ingóság átvételével való késedelembe esése esetén a Vagyonkezelő felé írásban, a jelen megállapodás hatályba lépésétől számított 30. napig egy alkalommal akadályközléssel élhet. Határidőn belüli akadályközlés esetén a Vagyonkezelő az Önkormányzat részére egy alkalommal póthatáridőt tűz ki. Határidőn túli akadályközlés esetén, és akadályközlés hiányában a Vagyonkezelő késedelmi díjat számít fel és póthatáridőt tűz ki. A késedelmi díj összege napi 10.000,- Ft, azaz tízezer forint, de összesen legfeljebb 150.000,- Ft, azaz százötvenezer forint. 
Az Önkormányzat késedelembe esik abban az esetben, ha az Önkormányzat határidőn belül az akadályközlést írásban nem közölte; ha saját érdekkörében felmerült okból a jelen megállapodás hatályba lépésétől számított 30. napig nem szállítja el a II.1.) pontban megjelölt vagyontárgyat; illetve ha a póthatáridő is eredménytelenül telt el.
A póthatáridő eredménytelen eltelte esetén az Önkormányzat jogosultságát a II.1.) pontban megjelölt vagyontárgyra elveszíti, a Vagyonkezelő a késedelmi díj teljes összegének megfelelő követelését polgári jogi úton érvényesíti, az Önkormányzat részére történő ingyenes vagyonátadást továbbiakban nem támogatja és az Önkormányzat által el nem szállított vagyontárgy új hasznosítási eljárását kezdeményezi. A póthatáridő eredménytelenül telik el abban az esetben, ha az Önkormányzat saját érdekkörében felmerült okból a póthatáridőig nem szállítja el a II.1.) pontban megjelölt vagyontárgyat.

IV. További nyilatkozatok

IV.1.) Szerződő Felek megállapítják, hogy Vagyonkezelő az Ingóság ingyenes önkormányzati tulajdonba adásához hozzájárult.
IV.2.) Az Önkormányzat kijelenti, hogy a Magyar Állammal és alrendszereivel szemben a jelen megállapodás aláírásának időpontjában az adózás rendjéről szóló 2003. évi XCII. tv. 178.§ 32. pontja szerint köztartozásmentes adózónak minősül, és ezt a tényt 30 napnál nem régebben kiállított közokirattal igazolja, illetve szerepel a köztartozásmentes adózók nyilvántartásában, valamint az MNV Zrt.-vel szemben tartozása nem áll fenn. A nemzeti vagyonról szóló 2011. évi CXCVI. törvény (továbbiakban: Nvt.) 13. § (2) bekezdése szerint nemzeti vagyon tulajdonjogát átruházni természetes személy vagy átlátható szervezet részére lehet. Az Nvt. 3. § (1) bekezdés 1. af) pontja értelmében a helyi önkormányzatok átlátható szervezetnek minősülnek, így az Önkormányzat részére a nemzeti vagyon tulajdonjoga – az e pont szerinti egyéb előfeltételek teljesítése esetén – átruházható.
IV.3.) Az MNV Zrt. és a Vagyonkezelő megállapodnak, hogy jelen megállapodás hatálybalépésének napjával a közöttük 2008. május 29. napján létrejött, SZT-28425 számú vagyonkezelési szerződés (a továbbiakban: Vagyonkezelési Szerződés) külön rendelkezés nélkül, részlegesen – az ingyenesen tulajdonba adásra kerülő Ingóság tekintetében – közös megegyezéssel megszűnik. Egyebekben a Vagyonkezelési Szerződés változatlan tartalommal továbbra is hatályban marad. Szerződő Felek megállapodnak, hogy a módosult tartalmú Vagyonkezelési szerződés egységes szerkezetbe foglalásának időpontjáig az állami vagyonnal való gazdálkodásról szóló 254/2007. (X. 4.) Korm. rendeletben (a továbbiakban: Vhr.) foglaltaknak megfelelően egymással elszámolnak. Vagyonkezelő kötelezettséget vállal arra, hogy az MNV Zrt. felé teljesítendő adatszolgáltatása keretében a szerződés hatálybalépését követően első alkalommal esedékes adatszolgáltatását az Ingóság állami tulajdonból való kikerülésének figyelembevételével teszi meg. 


V. Kötelezettségvállalások

V.1.) Az Önkormányzat kijelenti, hogy az Ingóságot a helyszínen megtekintette, az azokkal kapcsolatos információkat beszerezte, ellenőrizte és nem hagyatkozott kizárólag az MNV Zrt. és a Vagyonkezelő állításaira, annak állapotát ismeri, így jelen megállapodás aláírására az Ingóság műszaki állapotának ismeretében kerül sor.
V.2.) Az Önkormányzat vállalja, hogy az Ingóság vonatkozásában a Magyar Állammal, az MNV Zrt.-vel és Vagyonkezelővel szemben semmilyen követelést nem támaszt. 
V.3.) Az Önkormányzat vállalja, hogy a jelen megállapodásban előírt kötelezettségei teljesítéséről (az átruházott vagyon hasznosításáról) minden év december 31. napjáig meghozott közgyűlési határozatban foglalt nyilatkozatával, a határozat meghozatalának időpontját követő 30 napon belül, legkésőbb a tárgyévet követő év január 31. napjáig tájékoztatja az MNV Zrt-t.

VI.  Egyéb rendelkezések

VI.1.) Az Önkormányzat a birtokbaadás időpontjától kezdve szedi az Ingóság hasznait, valamint viseli annak terheit és az esetleges károkat.
VI.2.) Szerződő Felek egybehangzóan kijelentik, hogy jelen megállapodás aláírásához szükséges felhatalmazással rendelkeznek.
VI.3.) Szerződő Felek rögzítik, hogy az MNV Zrt. és az Önkormányzat az illetékről szóló 1990. évi XCIII. törvény 5. § (1) bekezdésének a-c) pontjai alapján az Ingóság tulajdonjogának átruházásával kapcsolatosan illetékmentességet élveznek. Az Ingóság tulajdonjogának jelen megállapodás alapján történő átruházása általános forgalmi adó fizetési kötelezettséget nem keletkeztet.

VII. Jogviták rendezése

VII.1.) Szerződő Felek megállapodnak abban, hogy a jelen megállapodással kapcsolatos esetleges vitáikat elsősorban tárgyalás útján igyekeznek rendezni. Ennek eredménytelensége esetében az általános szabályok szerint illetékes és hatáskörrel rendelkező rendes bírósághoz fordulnak jogorvoslatért.
VII.2.) Szerződő Felek megállapodnak abban, hogy a jelen megállapodásban nem szabályozott kérdésekben a Vtv., a Vhr., Polgári Törvénykönyvről szóló 1959. évi IV. törvény, az Ötv. és az egyéb vonatkozó jogszabályok rendelkezései irányadóak.

VIII. A megállapodás hatálybalépése

VIII.1.) Jelen megállapodást Szerződő Felek annak áttanulmányozása és értelmezése után, mint akaratukkal mindenben megegyezőt írták alá. Kijelentik továbbá, hogy jelen megállapodás annak aláírása napján lép hatályba. Ha az aláírások nem ugyanazon napon történnek, a hatályba lépés időpontja a legutolsó aláírás napja.
VIII.2.) Jelen megállapodás 5 eredeti példányban készült, és 5 számozott oldalból, valamint 1 elválaszthatatlan mellékletből áll. A megállapodásból 2 példány az MNV Zrt.-t, 2 példány az Önkormányzatot és 1 példány a Vagyonkezelőt illeti meg.
Szerződő felek a jelen megállapodást – elolvasás és értelmezés után – mint akaratukkal mindenben egyezőt jóváhagyólag írták alá.

